b'\n_START_ARTICLE_\nTallinnan kasvitieteellinen puutarha\n_START_PARAGRAPH_\nTallinnan kasvitieteellinen puutarha (vir. Tallinna Botaanikaaed) on kasvitieteellinen puutarha Tallinnassa Virossa. Se sijaitsee Piritanjoen oikealla rannalla Piritan kaupunginosassa Kloostrimetsan asuinalueella. Puutarhan pinta-ala on 123 hehtaaria, joten se on Viron suurin kasvitieteellinen puutarha.\n_START_SECTION_\nHistoria\n_START_PARAGRAPH_\nAjatus kasvitieteellisen puutarhan perustamisesta Tallinnaan nousi esiin ensimm\xc3\xa4isen kerran 1860-luvulla. Vei melkein sata vuotta ennen kuin se toteutui. Puutarha perustettiin 1. joulukuuta 1961 Viron SNT:n tiedeakatemian alaisuuteen ja sit\xc3\xa4 kehitettiin tulevina vuosina. Suuret kasvikokoelmat istutettiin seuraavien 20 vuoden aikana. Systemaattinen ulkoilmakokoelma avattiin vierailijoille vuonna 1970 ja kasvihuonekokoelma vuonna 1971._NEWLINE_Alun perin tutkittiin l\xc3\xa4hinn\xc3\xa4 vieraita kasvilajeja virolaisessa ymp\xc3\xa4rist\xc3\xb6ss\xc3\xa4, kuten kasvien kasvuvaatimuksia ja akklimatisaatiota. 1970-luvulta l\xc3\xa4htien tutkimus siirtyi kotoper\xc3\xa4isten kasvilajien k\xc3\xa4ytt\xc3\xb6\xc3\xb6n maisemassa ja puutarhataloudessa. Vuodesta 1963 l\xc3\xa4htien puutarhalla on ollut Audakun koeasema Viidum\xc3\xa4en luonnonsuojelualueella Saarenmaalla ja arboretum Tallinnan Irussa vuosina 1973\xe2\x80\x931994._NEWLINE_Vuodesta 1992 l\xc3\xa4htien Tallinnan kasvitieteellinen puutarha on ollut Baltian kasvitieteellisten puutarhojen yhdistyksen j\xc3\xa4sen ja vuodesta 1994 Botanic Gardens Conservation Internationalin j\xc3\xa4sen. Vuonna 1995 vastuu puutarhasta siirrettiin Tallinnan kaupungille._NEWLINE_Kasvitieteellisen puutarhan alueeseen kuuluu maata Viron ensimm\xc3\xa4isen presidentin Konstantin P\xc3\xa4tsin entisest\xc3\xa4 maatilasta.\n_START_SECTION_\nKokoelmat\n_START_PARAGRAPH_\nKasvitieteelliseen puutarhaan kuuluu ulkona systemaattinen osasto ja sis\xc3\xa4ll\xc3\xa4 kasvihuonekokoelmat. Ulkopuutarhassa on arboretum, ruusutarha ja kivipuutarha.'